|  |  |
| --- | --- |
| futer logo | **АКЦИОНИ ПЛАН**ЗА ПЕРИОД ОД 2023. ДО 2025. ГОДИНЕ, ЗА СПРОВОЂЕЊЕ СТРАТЕГИЈЕ ПАМЕТНЕ СПЕЦИЈАЛИЗАЦИЈЕ У РЕПУБЛИЦИ СРБИЈИ ЗА ПЕРИОД ОД 2020. ДО 2027. ГОДИНЕ ("Сл. гласник РС", бр. 120/2023) |

I. УВОД

На седници одржаној 27. фебруара 2020. године, Влaдa Републике Србије је усвојила Стратегију паметне специјализације у Републици Србији за период од 2020. до 2027. године (у даљем тексту: Стратегија). Уз подршку Обједињеног истраживачког центра (ОИЦ; енгл. JRC) и детаљним праћењем методолошког оквира за израду стратегије, идентификоване су кључне потребe свих заинтересованих страна. Као резултат спроведених анализа и консултативног процеса, процеса предузетничког откривања – ЕДП1, дефинисанe су приоритетне области, општи циљ, посебни циљеви и пратеће мере Стратегије.

–––––––––––––

1 ЕДП подразумева циљани дијалог који окупља субјекте из различитих сектора у циљу откривања приоритетних области паметне специјализације и развоја погодног микса политика за њихову имплементацију

Непосредно након усвајања Стратегије, кренула је криза која је проузрокована глобалном пандемијом COVID-19 и она је знатно отежала и успорила процес израде Акционог плана. На седници Владе одржаној 15. априла 2021. године усвојен је први Акциони план за спровођење Стратегије паметне специјализације за период од 2021. до 2022. године. Први Акциони план је сачињен за период од 2021. до 2022. године како би се уз непрекидан дијалог са заинтересованим странама и институцијама које имплементирају мере, урадила правовремена ревизија циљева и идентификованих мера. Резултати имплементације Акционог плана за период 2021–2022. су детаљније представљени у другом поглављу овог документа.

Акциони план Стратегије за период 2023–2025. садржи све мере и активности које су неопходне за постизање општег и посебних циљева Стратегије. Акциони план (2023–2025) је наставак успешне реализације претходног Акционог плана (2021–2022) и представља резултат дијалога са свим заинтересованим странама који је одржан у оквиру ЕДП радионица (детаљније у трећем поглављу). Акциони план је креиран тако да се најбоље могуће прилагоди на новонасталу реалност и сачињен је за период од 2023. до 2025. године како би се омогућила правовремена ревизија циљева и идентификованих мера у светлу континуираних глобалних изазова. Акциони план садржи 46 мера које се односе, како на вертикалне, тако и на хоризонталне приоритете Стратегије.

Акциони план Стратегије уједно представља и Мапу пута у области науке, технологије и иновација у циљу достизања Циљева одрживог развоја (детаљније у оквиру трећег поглавља).

У наставку документа наративно су представљена следећа поглавља:

– Осврт на претходни Акциони план за период 2021–2022;

– Методологија израде Акционог плана за период 2023–2025:

– Резултати ЕДП радионица

– Мапа пута у области науке, технологије и иновација у циљу достизања Циљева одрживог развоја;

– Оквир за праћење и вредновање;

– Анализа финансијских ефеката.

Након наративног дела, представљене су следеће табеле:

– Оквир за праћење спровођења мера и остварења циљева Стратегије на нивоу приоритетних области (Табела 4.);

– Оквир за праћење показатеља резултата на нивоу приоритетних области (Табела 5.);

– Акциони план за период од 2023. до 2025. године за спровођење Стратегије паметне специјализације у Републици Србији за период од 2020. до 2027. године (Табела 6.).

II. ОСВРТ НА ПРЕТХОДНИ АКЦИОНИ ПЛАН ЗА ПЕРИОД 2021–2022.

Узимајући у обзир неопходан временски интервал од неколико месеци за прикупљање података и вредности задатих индикатора, евалуација Акционог плана Стратегије паметне специјализације за период 2021–2022. се очекује у другој половини 2023. године. Поред сумарног увида у степен реализације мера Акционог плана, планирана евалуација ће дати одговор на питање који су главни ефекти и да ли су реализоване мере допринеле општем циљу Стратегије. Имајући то у виду, у овом поглављу је дат кратак осврт на тренутно стање реализованости предвиђених мера. У табели испод је дат преглед мера које су биле предвиђене у оквиру 5 посебних циљева Стратегије са фокусом на то колико мера је реализовано, затим колико мера је у току (нису завршене) а колико мера није ни започето.

Табела 1: Сумарни преглед које су реализоване у претходном Акционом плану за период 2021–2022.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Укупан број мера** | **Реализоване мере (број)** | **Реализоване мере(проценат)** | **Мере које нису реализоване (број)** | **Мере које нису реализоване (проценат)** | **Мере које су у току (број)** | **Мере које су у току (проценат)** |
| **Укупно** | 43 | 28 | 65% | 12 | 28% | 3 | 7% |
| **Посебни циљ 1** | 6 | 3 | 50% | 2 | 33% | 1 | 17% |
| **Посебни циљ 2** | 19 | 16 | 84% | 2 | 11% | 1 | 5% |
| **Посебни циљ 3** | 9 | 4 | 44% | 5 | 56% | 0 | 0% |
| **Посебни циљ 4** | 3 | 3 | 100% | 0 | 0% | 0 | 0% |
| **Посебни циљ 5** | 6 | 2 | 33% | 3 | 50% | 1 | 17% |

Одређени број мера које нису реализоване су задржане и у постојећем Акционом плану с обзиром на то да су одговорне институције изразиле заинтересованост да имплементирају мере у наредном периоду. Поред тога, за неке мере је утврђено да неће бити реализоване и оне су искључене из Акционог плана. На пример, програм Инфраструктура који је према претходном Акционом плану требало да се реализује у оквиру програма Фонда за науку није више саставни део овог акционог плана. Након комуникације са одговорном институцијом, закључено је да Фонд за науку финансира набавку истраживачке и капиталне опреме у оквиру пројеката који су одобрени у планираним програмима Фонда за науку и на тај начин се финансира научна инфраструктура.

III. МЕТОДОЛОГИЈА ИЗРАДЕ АКЦИОНОГ ПЛАНА ЗА ПЕРИОД 2023–2025.

**1. Консултативни процес**

У циљу израде новог Акционог плана Стратегије паметне специјализације Републике Србије за период од 2023. до 2025. године, у периоду од 2. до 25. новембра 2022. године одржане су 4 ЕДП радионице у оквиру приоритетних области Стратегије. Циљ радионица био је да се кроз јавно-приватни дијалог прикупе ставови и препоруке за дефинисање мера политике које ће бити део новог Акционог плана. Након уводне дискусије и презентације реализованих мера из претходног периода, главни резултати спроведених радионица су били:

1. Идентификација изазова, проблема и могућности на које треба усмерити мере јавне политике

2. Предлог пакета мера јавних политика усмерених на идентификоване изазове, проблеме и могућности уз примену предложене „Policy Canvas” методологије

У тексту испод су наведени кључни закључци ЕДП радионица по свакој приоритетној области:

ЕДП радионица у оквиру приоритетне области „Храна за будућност” одржана је 10. новембра 2022. године у просторијама Министарства науке, технолошког развоја и иновацију у Београду. Радионица је организована кроз групну и пленарну дискусију у циљу идентификовања кључних изазова, трендова и предлога тј. мера за решавање идентификованих изазова. За учешће у радионици пријавио се укупно 51 учесник, док је на радионици узело учешће укупно 42 учесника који су представљали 26 организација. Највећи број учесника су чинили представници академског и привредног сектора, али је било и представника владиног сектора и цивилног друштва. На основу обраде прикупљеног материјала од учесника радионице координатори су идентификовали укупно 27 мера јавних политика које су презентоване користећи „Policy Canvas” методологију. Предложене мере јавних политика су разврстане у пакете са сродном тематиком:

1. Фокусирање истраживања

2. Привлачење пројеката

3. Унапређење сарадње

4. Пореске олакшице

5. Уређивање прописа

6. Образовање

7. Дигитализација

Један од кључних закључака радионице је раст стратешког значаја области биомедицине, биоинформатике и биотехнологије у последњих неколико година и потреба за укључивањем мера из ове области у Акциони план за спровођење стратегије. Више информација о овој области је дато у поглављу 1.1.

ЕДП радионица у оквиру приоритетне области „Информационо-комуникационе технологије” (ИКТ) је одржана 7. новембра 2022. године у свечаној сали Факултета техничких наука у Новом Саду са циљем идентификације кључних изазова у истраживањима и иновацијама, те формулисање мера за превазилажење тих изазова. На радионици је присуствовало 26 представника приватног, истраживачког, владиног сектора и цивилног друштва. Радионица је организаована кроз групни рад и пленарну дискусију, приказујући и образлажући мере до којих су у раду дошли користећи предложени „Policy Canvas” метод. Идентификовано је укупно 16 мера које се могу груписати према следећим тематским областима:

1. Развој образовног система у Републици Србији ка тржишно оријентисаној парадигми која ставља студенте у фокус

2. Оптимизација регулаторног оквира у правцу стварања пословне климе која подржава бизнис

3. Развој домаћег ИКТ тржишта

4. Развој екосистема подршке предузетништву

Током дискусије учесници су се дотакли и улоге ИКТ као хоризонталног покретача привреде и друштва кроз дигиталну трансформацију јавне управе, бизниса и подизање дигиталних вештина грађана. У контексту сарадње са другим секторима, истакнута је потреба да се сектор ИКТ не посматра само као успешна и профитабилна вертикална област, него као сектор који својим капацитетима може дати кључни допринос развоју и иновацијама у Републици Србији, а тиме и усвајању савремених стандарда, укључујући стандарде ЕУ. Крајњи резултат таквог приступа ће неизбежно бити подизање конкурентности домаћих предузећа, јачање дигитализације јавне управе и подизање стандарда живота.

ЕДП радионица у оквиру приоритетне области „Машине и производни процеси будућности“ је одржана 9. новембра 2022. године на Машинском факултету у Нишу. На радионици је присуствовало преко 50 учесника, од чега 30 из привреде, док су остали били из приватног, истраживачког, владиног сектора и цивилног друштва. У оквиру три радне групе које су формиране на радионици, предложено је укупно 20 мера политике које су презентоване у формату „Policy Canvas”. Један од важних закључака дискусије је да Републици Србији недостаје један посебна организација (институт или центар изврсности) који би се бавио темом енергетске одрживости Републике Србије. Тренутна енергетска ситуација у Републици Србији и свету, као и прогнозе за будућност захтевају од Републике Србије значајне промене у енергетској политици и окретању ка обновљивим изворима енергије као што су енергија сунца, ветра и геотермална енергија. За то су потребна детаљна истраживања, као и подршка привредним субјектима.

ЕДП радионица у оквиру приоритетне области „Креативне индустрије” је одржана 18. новембра 2022. године у просторијама Министарства науке, технолошког развоја и иновација у Београду. Радионици је присуствовало укупно 22 представника привреде, државних и образовних институција и организација цивилног друштва. Међу учесницима налазили су се представници Српске филмске асоцијације, Асоцијације индустрије видео-игара Србије, Иницијативе Дигитална Србија, платформе „Србија ствара” и суперкластерoм који се бави „гејминг” окружењем и виртуелном реалношћу. Наведена удружења и платформе изузетно су активне, и професионално заступају најконкурентније и најзначајније привредне субјекте подобластима аудио-видео продукција и израда видео-игара. Главни резултат радионице је презентација преко 35 предлога мера/инструмената јавних политика, који су усклађени са пет посебних циљева Стратегије паметне специјализације у Републици Србији. Највећи број предложених мера односи се на унапређење система образовања, преквалификацију и доквалификацију ради обезбеђења квалитетних кадрова у привреди и образовању како би се покриле растуће потребе привреде. Поред тога, предложено је и неколико мера за подршку иновацијама, истраживању и међусекторској сарадњи.

*1.1. Растући значај области биомедицине, биоинформатике и биотехнологије за научни иновациони екосистем Републике Србије*

Пандемија SARS-CoV2 вируса која се у изузетном кратком временском периоду одразила у потпуности на све сегменте друштва утицала је на то да Влада Републике Србије покрене ургентне активности како би се здравствене али и економске последице овог стања ублажиле и каналисале на најбољи могући начин. Улагањем у науку и истраживања Република Србија је успела да одговори на изазове проузроковане пандемијом. Фонд за науку Републике Србије је у току ванредног стања реализовао Специјални програм истраживања COVID-19 у циљу финансирања пројеката који ће допринети ефикасном научном одговору на пандемију и омогућити бољу спремност и реаговање друштва. Највећи број одобрених пројеката у оквиру овог програма је био из области биомедицине. Фонд за иновациону делатност је такође реаговао адекватно и лансирао програм за подршку истраживачким пројектима у оквиру којих су у кратком периоду развијена иновативна решења, попут првог српског респиратора, нове врсте заштитне маске, кабине за дезинфекцију, мобилног пулта за бесконтактно мерење температуре и ручну дезинфекцију, преносивог озонизатора и друго.

Значајна улагања Републике Србије у истраживачку инфраструктуру у области биомедицине, бионформатике и информационо-комуникационих технологија резултирала су стварањем основе за даљи развој ових области. Уз подршку Владе Републике Србије, отворен је Центар за секвенцирање генома и биоинформатику у оквиру Института за молекуларну генетику и генетичко инжењерство (ИМГГИ). Центар је изграђен у сарадњи ИМГГИ и Пекиншког института за геномику. У изградњу центра уложено је око три милиона евра. Поред тога, оснивањем Државног дата центра у Крагујевцу, у који је уложено преко 30 милиона евра, створени су услови за складиштење великих података о геномима што омогућава истраживања великог обима у овој области. Државни дата центар у Крагујевцу је отворен крајем 2020. године, представља најсигурнији информациони дата центар у земљи и спада у једно од најзначајнијих инфраструктурних улагања Републике Србије у области информационих технологија. Складиштења великих података у Државном дата центру омогућава истраживачким организацијама у области биомедицине и биоинформатике да те податке анализирају у циљу креирања нових платформи за дијагностику, даљег развоја регенеративне медицине, нових лекова, биомаркера болести и др.

Имајући у виду да је унапређење истраживачких и иновационих капацитета један од најважнијих приоритета Стратегије паметне специјализације Републике Србије, Акциони план Стратегије за период од 2023. до 2025. године подржава континуитет научних истраживања и даљег развоја у области биомедицине и биоинформатике који је већ започет у претходном периоду. У том смислу, једна од најважнијих инвестиција Акционог плана за период 2023–2025. је улагање у даљи развој биоекономије кроз изградњу БИO4 Kампуса, где су као кључне области препознате биомедицинa, биотехнологија, биоинформатика и биодиверзитет. Изградњом БИО4 Кампуса биће створена прилика за концентрацију људи, кумулирање мултидисциплинарних знања и развој инфраструктуре (факултети, институти, научно-технолошки парк итд.) у поменутим областима. Временом ће омогућити бржу и квалитетнију транзицију здравственог система у правцу модерне, иновативне дијагностике и лечења заснованих на подацима и најновијим научним сазнањима, али и привући све више партнера из привреде.

Инфраструктура БИО4 Кампуса простираће се на око 20 хектара, у оквиру који ће бити смештено шест факултета Универзитета у Београду, девет научно-истраживачких организација, које ће комплетно или делимично бити премештене у нову инфраструктуру, као и организације привредног карактера, попут Научно-технолошког парка Београд (с посебним фокусом на стартапе у области биотехнологије) и развојно-истраживачка одељења домаћих и глобалних biotech компанија. Почетак радова на изградњи БИО4 Кампуса очекује се крајем 2023. године, а завршетак Фазе „А” изградње, која обухвата око 150.000 квадрата, крајем 2025. године.

**2. Мапа пута у области науке, технологије и иновација у циљу достизања Циљева одрживог развоја**

Паралелно са активностима креирања Стратегије и Акционог плана, НИТРА је препозналa важност Глобалног програма Уједињених нација за креирање Мапе пута у области науке, технологије и иновација у циљу достизања Циљева одрживог развоја (у даљем тексту: Мапа пута). Република Србија је била једна од првих пет држава у свету која је учествовала у овом пилот програму. Током иницијалног консултативног процеса са заинтересованим странама одржаног у фебруару 2020. године, закључено је да све приоритетне области Стратегије паметне специјализације имају потенцијал за решавање идентификованих глобалних изазова и допринос циљевима одрживог развоја. Као резултат тога, донешена је одлука да Акциони план Стратегије за период од 2021. до 2022. године уједно представља и прву Мапу пута у области науке, технологије и иновација у циљу достизања Циљева одрживог развоја (ЦОР).

Резултати истраживања су показали да приоритетне области Стратегије доприносе циљевима одрживог развоја на следећи начин:

– Приоритетна област Стратегије „Храна за будућност” и нарочито њена под-област „Одрживи ланац производње хране” директно доприносе другом Циљу одрживог развоја (ЦОР 2) „Свет без глади”. Специфични интерни капацитети за допринос овом циљу постоје у машинама за пољопривредну и прехрамбену индустрију као и побољшаним производним процесима и новим прехрамбеним производима. Поред директног доприноса, област „Храна за будућност” утиче на стварање позитивних екстерних ефеката на сиромаштво и неједнакост (ЦОР 1 и 10), боље здравље (ЦОР 3) и истраживања у области одрживог развоја (ЦОР 6, 11, 12, 13, 14, 15). Да би се постигло стварање одрживог ланца производње хране, потребно је развити систем смерница и препорука за све чиниоце у том ланцу, са циљем трансформације ка одрживости и задовољења прехрамбених потреба и достизања оптималног здравља становника Републике Србије (користећи установљену Мапу пута за развој Дијететских смерница базираних на прехрамбеном систему). Подршку у овом процесу даће и oснивање Центра за прикупљање и лонгитудинално праћење информација (података, јавних политика, прописа итд.) и евалуацију стања појединих сегмената прехрамбеног система од фарме до виљушке – „Food system observatory”, који би правовремено указивао на потребе унапређења у областима производње, прераде, безбедности и потрошње хране у Партнерству за oдрживе прехрамбене системе на нивоу Европе.

– ИКТ имају хоризонтални допринос у развоју индустрије, иновација и инфраструктуре (ЦОР 9) и повећању запослености (ЦОР 8). Кроз адекватне политике у области образовања, обука и рада, ИКТ доприносе повећању могућности за запошљавање и на тај начин решавају изазове сиромаштва (ЦОР 1), неједнакости (ЦОР 10) и родне равноправности (ЦОР 5). Кроз значајну улогу у развоју медицинских уређаја, е-здравља и дигиталног здравља, ИКТ пружа велике могућности и доприноси општем здрављу и благостању (ЦОР 3). Слично томе, ИКТ ствара могућности за развој и доступност обновљиве енергије (ЦОР 7) и одрживих градова (ЦОР 11), посебно у доменима енергетске ефикасности, паметних мрежа, паметних градова и одрживог и ефикасног транспорта.

– Креативне индустрије имају две директне везе са Циљевима одрживог развоја: под-области: „Креативна аудио-визуелна продукција” и „Видео игре и интерактивни медији” имају важан допринос квалитетном образовању (ЦОР 4) у домену дигиталног образовања. Под-област „Паметна амбалажа” директно доприноси ЦОР 12 – Одговорна потрошња и производња. Поред тога, слично ИКТ-у, кроз хоризонтални утицај на дизајн, креативност и предузетништво, може пружити индиректан допринос ЦОР 1, 5, 8, 9 и 10.

– Област „Машине и производни процеси будућности” има хоризонтални утицај на развој индустрије, иновација и инфраструктуре (ЦОР 9) и повећање запослености (ЦОР 8). Вертикално, доприноси креирању нових производа и иновација у производним процесима у индустријама које доприносе ЦОР 2, 11 и 12.

– Енергетски ефикасна и еко-паметна решења директно доприносе достизању циља доступне и обновљиве енергије (ЦОР 7). Енергетски ефикасна и еко-паметна решења имају индиректни позитиван утицај на већину социјалних и еколошких циљева (ЦОР 9, 13 и 15). Кључне развојне технологије имају важну улогу у достизању ЦОР 2, 3, 6, 7, 9, 11, 12 и 13.

Као резиме ових увида, у Табели 2. је приказан утицај приоритетних области Стратегије на главне изазове одрживог развоја дефинисаних од стране Уједињених нација. У зависности од интензитета доприноса, утицај приоритетних области је дефинисан као директан и индиректан.

Табела 2. Потенцијални допринос приоритетних области Стратегије циљевима одрживог развоја

|  |  |  |  |  |  |  |
| --- | --- | --- | --- | --- | --- | --- |
|   | **Информационо-комуникационе технологије** | **Храна за будућност** | **Креативне индустрије** | **Машине и производни процеси будућности** | **Енергетска ефикасност и еко-паметна решења** | **Кључне развојне технологије** |
| **ЦОР 1. Свет без сиромаштва** | Индиректан | Индиректан |   |   |   |   |
| **ЦОР 2. Свет без глади** |   | Директан | Индиректан | Индиректан | Индиректан | Индиректан |
| **ЦОР 3. Добро здравље** | Директан | Директан | Индиректан |   | Индиректан | Индиректан |
| **ЦОР 4. Квалитетно образовање** | Директан |   | Директан |   |   |   |
| **ЦОР 5. Родна равноправност** | Индиректан |   | Индиректан |   |   |   |
| **ЦОР 6. Чиста вода и санитарни услови** |   | Индиректан |   | Индиректан |   | Индиректан |
| **ЦОР 7. Доступна и обновљива енергија** | Директан | Индиректан | Индиректан | Индиректан | Директан | Индиректан |
| **ЦОР 8. Достојанствен рад и економски раст** | Индиректан | Индиректан | Индиректан | Индиректан | Индиректан | Индиректан |
| **ЦОР 9. Индустрија, иновације и инфраструктура** | Директан | Индиректан | Индиректан | Директан | Индиректан | Директан |
| **ЦОР 10. Смањење неједнакости** | Индиректан |   | Индиректан |   |   |   |
| **ЦОР 11. Одрживи градови и заједнице** | Индиректан |   |   | Индиректан | Индиректан | Индиректан |
| **ЦОР 12. Одговорна потрошња и производња** |   | Индиректан | Директан |   | Индиректан | Индиректан |
| **ЦОР 13. Акција за климу** |   | Индиректан | Индиректан | Индиректан | Индиректан | Индиректан |

Извор: European Commision (2019). Pilot methodology for mapping Sustainable Development Goals (SDGs) in the context of Smart Specialization Strategies, JRC/SVQ/2019/LVP/1645, SIRIS Academic S.L.

Имајући у виду улогу коју технолошке иновације и научни напредак имају у процесу решавања глобалних изазова у свету, Акциони план за спровођење Стратегије за период од 2023. до 2025. године представља наставак претходне политике подршке реализацији циљева одрживог развоја и уједно представља и другу Мапу пута у области науке, технологије и иновација у циљу достизања циљева одрживог развоја. Мапа пута има за циљ да олакша развој и спровођење политика и програма који промовишу научне и технолошке иновације и подржавају постизање циљева одрживог развоја. Подржавајући изградњу капацитета и ангажујући постојеће ресурсе, Мапа пута се фокусира на јачање научне, технолошке и иновационе инфраструктуре, подстицање иновација и предузетништва као подстицање партнерства и сарадње. Имплементацијом Акционог плана Стратегије, искористиће се постојећи ресурси у области науке, технологије и иновација како би се допринело достизању циљева одрживог развоја и створила одржива будућност.

IV. ПРАЋЕЊЕ И ВРЕДНОВАЊЕ

Акциони план представља документ јавне политике највишег нивоа детаљности, којим се разрађуje Стратегија, у циљу управљања динамиком спровођења мера јавних политика које доприносе остваривању општег и посебних циљева исте. Правилним праћењем акционог план и његових елемената осигураће се потпуно инклузиван процес који ће осигурати континуирано учешће свих заинтересованих страна.

Акциони план се ревидира по потреби, у складу са резултатима праћења спровођења и резултатима еx-post анализе ефеката јавне политике. Формална обавеза НИТРА која је прописана Законом о планском систему („Службени гласник РС”, број 30/18), подразумева извештавање ка Влади о резултатима спровођења Акционог плана на годишњем нивоу као и финални извештај након истека примене документа јавне политике.

Како би омогућили транспарентан и одржив процес, НИТРА је направила оперативни план који ће имати фокус на одрживом дијалогу кроз наставак ЕДП радионица. Актери у оквиру ЕДП-а учествоваће у промени или ревизији мера Стратегије које не дају одговарајуће резултате и помоћи ће својом експертизом и искуством из праксе у дефинисању свих будућих мера и циљева у следећој итерацији Акционог плана који ће бити израђен крајем 2025. године. Планирано је да се ЕДП радионице одржавају најмање два пута годишње по свакој приоритетној области, уз простор за повећања годишњег броја радионица.

Како би одржали динамику наведених активности, НИТРА je израдила шематски приказ активности праћења и вредновања (Tабела 3. Временски оквир активности праћења и вредновања) који покрива временски оквир Акционог плана.

Табела 3. Временски оквир активности праћења и вредновања

|  |  |  |  |  |
| --- | --- | --- | --- | --- |
| Активности | 2023. | 2024. | 2025. | 2026. |
| Састанци радне групе за имплементацију Стратегије |  |  |  |  |  |  |  |  |  |  |  |  |  |
| ЕДП Радионице |  |  |  |  |  |  |  |  |  |  |  |  |  |
| Извештавање о резултатима спровођења Стратегије |  |  |  |  |  |  |  |  |  |  |  |  |  |
| Сумарни извештај о реализацији |  |  |  |  |  |  |  |  |  |  |  |  |  |
| Екстерна евалуација (вредновање) |  |  |  |  |  |  |  |  |  |  |  |  |  |

Као што се може видети у горе наведеној табели, обавезне ЕДП радионице и састанци радне групе за имплементацију Стратегије биће временски усклађене са извештавањем о резултатима спровођења. Разлог ове усклађености је да се омогући свим актерима и широј јавности правовремено стицање увида у све резултате спровођења.

Уз то, важна спона између имплементације, праћења и шире заједнице која учествује у ЕДП-у представљаће радна група за имплементацију Стратегије. Ову групу чиниће представници свих органа који су задужени за имплементацију мера у Стратегији као и чланови новонастале интерне јединице унутар НИТРА формирана од стране SAIGE пројекта, која је задужена за праћење имплементације Стратегије. Такође, НИТРА ће уврстити у рад ове групе и ЕДП координаторе сваке приоритетне области. На овај начин, биће директно осигуран глас свих актера који су учествовали у изради Стратегије и Акционог плана и који ће и даље учествовати у свим будућим активностима који су у вези са ЕДП-ом. Планирано је да се састанци радне групе одржавају квартално, уз остављање простора за додатну процену о томе да ли је потребно тај број повећати.

Екстерно вредновање организоваће се након завршетка Акционог плана, у 2026. години. Као и код извештаја о резултатима спровођења, обавезне ЕДП радионице и састанци радне групе за имплементацију Стратегије биће временски усклађене са екстерном евалуацијом како би сви актери могли да учествују са својим инпутима и како би се додатно осигурала транспарентност целокупног процеса вредновања.

V. АНАЛИЗА ФИНАНСИЈСКИХ ЕФЕКАТА

Акциони план за спровођење Стратегије паметне специјализације у Републици Србији обухвата период од 2023. до 2025. године, а средства су/ће бити обезбеђена из буџета Републике Србије као и донаторских извора. Активности из акционог плана усаглашене су са активностима донатора (ЕУ, Светска банка и други донатори).

Кључни актери за спровођење активности у оквиру реализације мера, поред Министарства науке, технолошког развоја и иновација – НИТРА, су Фонд за иновациону делатност – ФИД, Фонд за науку Републике Србије – ФзН, Центар за промоцију науке – ЦПН, Министарство привреде, Развојна агенција Србије – РАС, Центар за дигиталну трансформацију – ЦДТ, Министарство спољних послова, Канцеларија за информационе технологије и електронску управу – ИТЕ, Министарство пољопривреде, шумарства и водопривреде – МПШВ, Министарство информисања и телекомуникација – МИТ, Канцеларија за дуално образовање, Министарство просвете, Агенција за квалификације, Привредна комора Србије и Министарство финансија.

Појединачне мере и активности, са процењеним средствима за њихову реализацију, које доприносе остварењу посебних циљева дефинисаних Акционим планом детаљно су представљене табеларно у оквиру самог Акционог плана.

За остварење посебног циља 1: Усмерене научне активности на 4С приоритете, у оквиру Раздела 36 – НИТРА, биће опредељена средства у оквиру следећих апропријација:

– Програм 0007 (Раздео 36) – Средства су опредељена унутар постојећег буџета – редовна издвајања НИТРА, није потребно посебно финансирање, мера се односи на праћење индикатора;

– Програм 0006 (Раздео 36) – Подршка раду Центра за промоцију науке. Средства су опредељена унутар постојећег буџета Центра за промоцију науке;

– Пројекат Светске банке „SAIGE”, Споразум о зајму – Пројекат акцелерације иновација и подстицање раста предузетништа – компонента ФзН. Средства су опредељена и реализација активности је отпочела, и обезбеђена су додатна средства за подршку новим програмима ФзН;

– Програм 0013 (Раздео 36) – Подршка раду Фонда за науку РС. Средства су опредељена унутар постојећег буџета Фонда за науку.

– Програм 5002 (Раздео 39) – Пројекат изградње БИО4 Кампуса.

За остварење посебног циља 2: Подржан развој привреде кроз иновације, истраживање и развој и сарадњу међу учесницима четвроструког хеликса, у оквиру Раздела 36 – НИТРА, ФзН и ФИД, у оквиру Раздела 65 – Канцеларије за ИТ и електронску управу и у оквиру Раздела 24 – МПШВ, биће опредељена средства у оквиру следећих апропријација:

– Програм 0005 (Раздео 36) – Подршка раду ФИД. Средства су опредељена унутар постојећег буџета;

– Програм 0002 (Раздео 36) – Подршка реализацији интереса у иновационој делатности. Средства су опредељена унутар постојећег буџета;

– Програм 7079 (Раздео 36) – ИПА 2019 – Конкурентност и иновације. Средства су опредељена;

– Програм 4011 (Раздео 36) – Пројекта акцелерације иновација и подстицање раста предузетништва „SAIGE”, Споразум о зајму – компонента НИТРА;

– Пројекат Светске банке „SAIGE”, Споразум о зајму – Пројекат акцелерације иновација и подстицање раста предузетништа – компоненте ФзН и ФИД. Средства су опредељена и реализација активности је отпочела;

– Програм 0013 (Раздео 36) – Подршка раду Фонда за науку РС. Средства су опредељена унутар постојећег буџета Фонда за науку;

– Програм 4005 (Раздео 24) – ИПАРД: Техничка помоћ. Инкорпорација приоритета паметне специјализације у ИПАРД програм за Републику Србију за програмски период од 2023. до 2025. године. Средства су опредељена унутар постојећег буџета;

– Програм 0002 (Раздео 24) – Подстицаји у пољопривреди и руралном развоју;

– Програм 4006 (Раздео 65) – Средства су опредељена унутар постојећег буџета.

За остварење посебног циља 3: Образовање оријентисано ка иновативности и предузетништву, у оквиру Раздела 36 – НИТРА, у оквиру Раздела 26 – Министарство просвете, у оквиру Раздела 3 – Влада, Глава 3.19 – Канцеларија за дуално образовање и национални оквир квалификација, Функција 110 – Извршни и законодавни органи, финансијски и фискални послови и спољни послови, Програм 2102 – Подршка раду Владе, Програмска активност 0032 – Подршка раду Агенције за квалификације и Програмска активност 0033 – Промоција дуалног образовања, биће опредељена средства у оквиру следећих апропријација:

– Програм 0014 (Раздео 26) – Развој високог образовања;

– Програм 0007 (Раздео 36) – Средства су опредељена унутар постојећег буџета – редовна издвајања НИТРА, није потребно посебно финансирање, мера се односи на праћење индикатора;

– Програм 4011 (Раздео 36) – Пројекат акцелерације иновација и подстицање раста предузетништва „SAIGE”, Споразум о зајму – компоненте НИТРА. Средства су опредељена и реализација активности је отпочела.

За остварење посебног циља 4: Побољшани услови пословања кроз оптимизацију и дигитализацију процедура у 4С областима, у оквиру Раздела 36 – НИТРА, у оквиру Раздела 21 – Министарства привреде, у оквиру Раздела 38 – Министарство информисања и телекомуникација и у оквиру Раздела 65 – Канцеларије за ИТ и електронску управу, биће опредељена средства у оквиру следећих апропријација:

– Програм 0007 (Раздео 36) – није потребно посебно финансирање;

– Програм 4005 (Раздео 38) – Средства су опредељена унутар постојећег буџета;

– Програм 5015 (Раздео 65) – Средства су опредељена унутар постојећег буџета;

– Програм 5019 (Раздео 65) – Средства су опредељена унутар постојећег буџета;

– Програм 4008 (Раздео 21) – Подршка индустријском развоју. Средства ће бити опредељена унутар постојећег буџета;

За остварење посебног циља 5: Интернационализација привреде кроз укључивање у регионалне и глобалне ланце вредности у областима 4С, у оквиру Раздела 36 – НИТРА, У оквиру Раздела 17 – Министарства спољних послова и у оквиру Раздела 21 – Министарства привреде, биће опредељена средства у оквиру следећих апропријација:

– Програм 0007 (Раздео 36) – Средства су опредељена унутар постојећег буџета – редовна издвајања НИТРА, није потребно посебно финансирање;

– Програм 1510-0001 (Раздео 21) – Привлачење инвестиција. Средства ће бити опредељена унутар постојећег буџета;

– Раздео 17 – Подршка Културно-информативном центру у Лондону.

Напомена: Средства за реализацију активности по Програму 4011 (Раздео 36) Акционог плана, планирана су из средстава Пројекта Светске банке „SAIGE” одобрених на основу Споразума о зајму (Пројекат акцелерације иновација и подстицања раста предузетништва у Републици Србији), потписаног између Републике Србије и Међународне банке за обнову и развоj, број IBRD 90290YF, у складу са Законом о потврђивању Споразума о зајму („Службени гласник РС – Међународни уговори”, број 3/20). Поред тога, Европска комисија, узимајући Светску банку као поузданог партнера, донела је одлуку да своја донаторска средства из IPA 2019 намењена области Конкурентности, имплементира посредством Светске банке у оквиру компоненти које су дефинисане „SAIGE” пројектом.

[**Прилог**](https://www.pravno-informacioni-sistem.rs/SlGlasnikPortal/slglrs/prilozi/%D0%9F%D1%80%D0%B8%D0%BB%D0%BE%D0%B3.pdf%26doctype%3Dog%26abc%3Dcba%26actid%3D1015991%26actId%3D1015991)

VI. ЗАВРШНИ ДЕО

Овај акциони план објавити на интернет страници Владе, на порталу е-Управа и на интернет страници Министарства науке, технолошког развоја и иновација, у року од седам радних дана од дана усвајања.

Овај акциони план објавити у „Службеном гласнику Републике Србије”.

05 број 660-12859/2023-1

У Београду, 28. децембра 2023. године

**Влада**

Председник,

**Ана Брнабић,**с.р.

**ПРИЛОГ 1 – Класификација приоритетних области по NACE делатностима**

|  |
| --- |
| **Приоритетна област:**Храна за будућност |
| **Шифра делатности** | **Назив делатности** |
| 0111 | Гајење жита (осим пиринча), легуминоза и уљарица |
| 0113 | Гајење поврћа, бостана, коренастих и кртоластих биљака |
| 0116 | Гајење биљака за производњу влакана |
| 0119 | Гајење осталих једногодишњих и двогодишњих биљака |
| 0121 | Гајење грожђа |
| 0124 | Гајење јабучастог и коштичавог воћа |
| 0125 | Гајење осталог дрвенастог, жбунастог и језграстог воћа |
| 0126 | Гајење уљних плодова |
| 0127 | Гајење биљака за припремање напитака |
| 0128 | Гајење зачинског, ароматичног и лековитог биља |
| 0129 | Гајење осталих вишегодишњих биљака |
| 0130 | Гајење садног материјала |
| 0141 | Узгој музних крава |
| 0142 | Узгој других говеда и бивола |
| 0143 | Узгој коња и других копитара |
| 0145 | Узгој оваца и коза |
| 0146 | Узгој свиња |
| 0147 | Узгој живине |
| 0149 | Узгој осталих животиња |
| 0150 | Мешовита пољопривредна производња |
| 0161 | Услужне делатности у гајењу усева и засада |
| 0162 | Помоћне делатности у узгоју животиња |
| 0163 | Активности после жетве |
| 0164 | Дорада семена |
| 0170 | Лов, траперство и одговарајуће услужне делатности |
| 0210 | Гајење шума и остале шумарске делатности |
| 0220 | Сеча дрвећа |
| 0230 | Сакупљање шумских плодова |
| 1011 | Прерада и конзервисање меса |
| 1012 | Прерада и конзервисање живинског меса |
| 1013 | Производња месних прерађевина |
| 1020 | Прерада и конзервисање рибе, љускара и мекушаца |
| 1031 | Прерада и конзервисање кромпира |
| 1032 | Производња сокова од воћа и поврћа |
| 1039 | Остала прерада и конзервисање воћа и поврћа |
| 1041 | Производња уља и масти |
| 1051 | Прерада млека и производња сирева |
| 1052 | Производња сладоледа |
| 1061 | Производња млинских производа |
| 1062 | Производња скроба и скробних производа |
| 1071 | Производња хлеба, свежег пецива и колача |
| 1072 | Производња двопека, кекса, трајног пецива и колача |
| 1073 | Производња макарона, резанаца и сличних производа од брашна |
| 1081 | Производња шећера |
| 1082 | Производња какаоа, чоколаде и кондиторских производа |
| 1083 | Прерада чаја и кафе |
| 1084 | Производња зачина и других додатака храни |
| 1085 | Производња готових јела |
| 1086 | Производња хомогенизованих хранљивих препарата и дијететске хране |
| 1089 | Производња осталих прехрамбених производа |
| 1091 | Производња готове хране за домаће животиње |
| 1092 | Производња готове хране за кућне љубимце |
| 1101 | Дестилација, пречишћавање и мешање пића |
| 1102 | Производња вина од грожђа |
| 1104 | Производња осталих недестилованих ферментисаних пића |
| 1105 | Производња пива |
| 1106 | Производња слада |
| 1107 | Производња освежавајућих пића, минералне воде и остале флаширане воде |
| 7211 | Истраживање и експериментални развој у биотехнологији |
| **Приоритетна област:**Информационо-комуникационе технологије |
| **Шифра делатности** | **Назив делатности** |
| 2611 | Производња електронских елемената |
| 2612 | Производња штампаних електронских плоча |
| 2620 | Производња рачунара и периферне опреме |
| 2630 | Производња комуникационе опреме |
| 2640 | Производња електронских уређаја за широку потрошњу |
| 2680 | Производња магнетних и оптичких носилаца записа |
| 2711 | Производња електромотора, генератора и трансформатора |
| 4651 | Трговина на велико рачунарима, рачунарском опремом и софтверима |
| 4652 | Трговина на велико електронским и телекомуникационим деловима и опремом |
| 4741 | Трговина на мало рачунарима, периферним јединицама и софтвером у специјализованим продавницама |
| 4742 | Трговина на мало телекомуникационом опремом у специјализованим продавницама |
| 5821 | Издавање рачунарских игара |
| 5829 | Издавање осталих софтвера |
| 6110 | Кабловске телекомуникације |
| 6120 | Бежичне телекомуникације |
| 6130 | Сателитске телекомуникације |
| 6190 | Остале телекомуникационе делатности |
| 6201 | Рачунарско програмирање |
| 6202 | Консултантске делатности у области информационе технологије |
| 6203 | Управљање рачунарском опремом |
| 6209 | Остале услуге информационе технологије |
| 6311 | Обрада података, хостинг и сл. |
| 6312 | Веб портали |
| 9511 | Поправка рачунара и периферне опреме |
| 9512 | Поправка комуникационе опреме |
| **Приоритетна област:**Креативне индустрије |
| **Шифра делатности** | **Назив делатности** |
| 3212 | Производња накита и сродних предмета |
| 5811 | Издавање књига |
| 5814 | Издавање часописа и периодичних издања |
| 5819 | Остала издавачка делатност |
| 5821 | Издавање рачунарских игара |
| 5829 | Издавање осталих софтвера |
| 5911 | Производња кинематографских дела, аудио-визуелних производа и телевизијског програма |
| 5912 | Делатности које следе након фазе снимања у производњи кинематографских дела и телевизијског програма |
| 5913 | Дистрибуција кинематографских дела, аудио-визуелних дела и телевизијског програма |
| 5914 | Делатност приказивања кинематографских дела |
| 5920 | Снимање и издавање звучних записа и музике |
| 6010 | Емитовање радио-програма |
| 6020 | Производња и емитовање телевизијског програма |
| 6201 | Рачунарско програмирање |
| 6202 | Консултантске делатности у области информационе технологије |
| 7021 | Делатност комуникација и односа с јавношћу |
| 7111 | Архитектонска делатност |
| 7311 | Делатност рекламних агенција |
| 7312 | Медијско представљање |
| 7410 | Специјализоване дизајнерске делатности |
| 7420 | Фотографске услуге |
| 9001 | Извођачка уметност |
| 9002 | Друге уметничке делатности у оквиру извођачке уметности |
| 9003 | Уметничко стваралаштво |
| 9004 | Рад уметничких установа |
| 9101 | Делатности библиотека и архива |
| 9102 | Делатност музеја галерија и збирки |
| **Приоритетна област:**Машине и производни процеси будућности |
| **Шифра делатности** | **Назив делатности** |
| 2530 | Производња парних котлова, осим котлова за централно грејање |
| 2711 | Производња електромотора, генератора и трансформатора |
| 2712 | Производња опреме за дистрибуцију електричне енергије и опреме за управљање електричном енергијом |
| 2720 | Производња батерија и акумулатора |
| 2731 | Производња каблова од оптичких влакана |
| 2732 | Производња осталих електронских и електричних проводника и каблова |
| 2733 | Производња опреме за повезивање жица и каблова |
| 2740 | Производња опреме за осветљење |
| 2751 | Производња електричних апарата за домаћинство |
| 2752 | Производња неелектричних апарата за домаћинство |
| 2790 | Производња остале електричне опреме |
| 2811 | Производња мотора и турбина, осим за летелице и моторна возила |
| 2812 | Производња хидрауличних погонских уређаја |
| 2813 | Производња осталих пумпи и компресора |
| 2814 | Производња осталих славина и вентила |
| 2815 | Производња лежајева, зупчаника и зупчастих погонских елемената |
| 2821 | Производња индустријских пећи и горионика |
| 2822 | Производња опреме за подизање и преношење |
| 2823 | Производња канцеларијских машина и опреме, осим рачунара и рачунарске опреме |
| 2824 | Производња ручних погонских апарата са механизмима |
| 2825 | Производња расхладне и вентилационе опреме, осим за домаћинство |
| 2829 | Производња осталих машина и апарата опште намене |
| 2830 | Производња машина за пољопривреду и шумарство |
| 2841 | Производња машина за обраду метала |
| 2849 | Производња осталих алатних машина |
| 2891 | Производња машина за металургију |
| 2892 | Производња машина за руднике, каменоломе и грађевинарство |
| 2893 | Производња машина за индустрију хране, пића и дувана |
| 2894 | Производња машина за индустрију текстила, одеће и коже |
| 2895 | Производња машина за индустрију папира и картона |
| 2899 | Производња машина за остале специјалне намене |
| 2910 | Производња моторних возила |
| 2920 | Производња каросерија за моторна возила, приколице и полуприколице |
| 2931 | Производња електричне и електронске опреме за моторна возила |
| 2932 | Производња осталих делова и додатне опреме за моторна возила |
| 3250 | Производња медицинских и стоматолошких инструмената и материјала |